**Tarinoita hyvinvoivasta opettajuudesta**

Koulun kestävää hyvinvointia rakentamassa -koulutuksessa (5.11.2020 - 9.3.2021) ratkottiin opetuksellisia solmukohtia, mutta myös tilanteita, joista löydettiin myönteisiä poikkeuksia. Mitä oli tehty silloin, kun tilanne on ratkennut parhain päin? Näiden tilanteiden pohtiminen auttoi löytämään taidon tehdä toisin, ja luomaan uusia pedagogisia tapoja. Toisin tekemisen taito kehittyi koulutuksen aikana yhteistyönä, antaen eri näkökulmia, moninkertaisten vaikutuksen. Ihminen toistaa usein virheitään ja samoja toimintatapoja työssään huomaamatta. Oman muutoksen mahdollistaa uskallus tehdä jotain toisin ja pyrkiä oikeaan suuntaan. Tähän tämä koulutus kannusti ja ohjasi upealla tavalla.

Olen laaja-alainen erityisopettaja, ja tehnyt tätä jo pitkään. Koin koulutuksen tärkeänä ja ajankohtaisena, ja sain paljon oivalluksia eri tavoin rakennettujen ja osallistavien koulutuspäivien aikana. Päivät olivat erinomainen yhdistelmä teoriaa, reflektointia, ryhmäytymistä ja oman palautumisen ja voimaantumisen tukemista. Rakkaus erityisopetukseen ei ole vuosien aikana kadonnut, päinvastoin, jokaisena päivänä tulee joku yllätys, innostus, oppilaan itsensä ylittämisen kokemus. Kokemus on tuonut rauhaa ja joustavuutta, joka voisi olla sitä haettua vahvuutta ja työssä toimivaa, omaa rentoutta, myös hyvinvointia.

Kehittyä tässä työssä voi aina, se on erityisopettajuuden suola, vaikka usein heijastuu riittämättömyyden tunteena. Helppoa se kun ei aina ole - ruuhkapäivinä töissä, lohduttajana oppilaalle, multitaskaajana opetuksen ja muiden tehtävien välillä, tärkeiden ja tiukasti aikataulutettujen päivien sisällä. Kuunnellessa kollegan tarinaa, jossa korostuu ja liikuttaa pärjäämisen pakko, huomaa että väsyneenä kaikki tarvitsevat joskus apua ja sen, joka uskoo, uskaltaa kyseenalaistaa ja antaa myötätuntoa. Se voi olla työkaveri, esimies, ystävä tai muu läheinen. Tässä koulutuksessa rakensimme omaa hyvinvointisuunnitelmaa ja kokosimme koulun tukiverkkoja, ja näiden asioiden tarpeellisuus nousi korostuneesti esiin. Muiden koulujen malleista oli helppo löytää uusia mahdollisuuksia tai saada vahvistusta sille, että jotkut asiat ovat ihan hyvin.

Koulutuksessa vahvistui oma ajatus omasta hyvinvoinnista ja millainen on minun hyvinvointia tukeva taitoni. Ehkä se on taito vaihtaa toimintatapaa tilanteessa, jossa huomaan vanhojen tapojen vievän umpikujaan. Tai taito löytää poikkeuksia, joilla vien itseäni eteenpäin ja pohjaan omaan luovuuteen. Anne-Marin viimeisen päivän luennon päätös, jossa kannustettiin luottamaan omaan muutokseen, jäi elämään. Luentoesityksen kuva, veteen putoava pisara, muistutti muutoksesta. Mitä tapahtuu, kun heität kiven veden tyynelle pinnalle? Veteen muodostuu kehä, joka jatkaa kulkuaan muodostaen useita kehiä edeten yhä pidemmälle. Mutta mitä jos kivi onkin teko, jonka avulla muutat elämääsi? Anne-Marin neuvo luottaa tähän muutokseen oli tärkeä. Itse huomasin koulutuksessa prosessoitujen asioiden vaikuttavan omaan työidentiteettiin ja tapaani tehdä työtä, ja suuremmassa mittakaavassa myös muiden elämään - veteen muodostuvan kehän tavoin.

Hyvänä lopputuloksena näistä päivistä saimme koululle uusia toimintapoja, paljon tietoa tukiverkoista ja tavoista lisätä työyhteisön hyvinvointia. Tämän hyvinvoinnin lisääntymisen vaikutus on suora oppilaisiin ja koulun muuhun henkilökuntaan. Hyvän kertautuminen yhä laajempana ja pysyvämpänä kehänä aloittaa varmasti jotain uutta.

Kiitokset koulutuksesta Jenni Kalliolle ja Anne-Mari Kuusimäelle, ja muille luennoitsijoille ja osallistujille. Etäkoulutus onnistui poikkeusoloissa loistavasti! Ikävä jo nyt koulutusporukkaa! Suosituksena myös kaikille opetusalan ammattilaisille, tämä koulutus kannattaa ehdottomasti käydä.